Flere stengte fjelloverganger julaften
Riksvei 7 over Hardangervidda er stengt for all trafikk resten av julaften. Det samme gjelder riksvei 13 over Vikafjellet. Fjellovergangen over Hardangervidda var åpen for personbiler i kolonne natt til julaften, men ved 7.30-tiden opplyste Statens vegvesen at kun større kjøretøy får slippe over, og da i kolonner. Kort tid etter kom beskjeden om at veien var helt stengt og ikke kommer til å bli åpnet torsdag, noe som også gjelder Vikafjellet. Har du funnet julesnøen? Del ditt bilde med oss! På E6 over Dovre er det fare for glatte partier, mens det på E134 over Haukelifjell rapporteres om snø- og isdekke og stedvis redusert sikt. Det samme gjelder riksvei 9 Hovden-Haukeli. Snøvær og vind skapte også onsdag problemer på flere fjelloverganger. – De som skal kjøre bil torsdag bør sjekke værforholdene før de drar, sa Gun Aaserudhagen, trafikkoperatør i Region øst, til NTB da.Også fylkesvei 50 mellom Hol og Aurland er stengt ut dagen. – Veiene er først og fremst stengt på grunn av snø og vind, som er den verste kombinasjonen, sier trafikkoperatør i Statens vegvesen, Trude Lindstad, til VG. Les også: Slik blir juletrafikken på vei, bane og i luften For riksvei 15 over Strynefjellet, er prognosene usikre. – Dette er en viktig overgang for dem som skal litt lenger nord i Sør-Norge. Der er det åpent, men det er vanskelige kjøreforhold og dårlig sikt. Prognosene er dessverre dårlige, så veien kan bli stengt på kort varsel, noe folk må være forberedt på. Også i nord er det vanskelige kjøreforhold enkelte steder. – På fylkesvei 98 over Ifjordfjellet og fylkesvei 891 over Båtsfjordfjellet er det noe kolonnekjøring. Det samme gjelder E69 mellom Skarsvåg og Nordkapp. Her er det usikkert hvor lenge det kommer til å vare. Les også: Tornado og uvær herjer i USA – minst syv døde Ifølge Lindstad er det to sikre kort julaften: E16 over Filefjell og E 134 over Haukeli. – E16 ligger lavere enn de andre fjellovergangene, så den klarer vi som regel å holde åpen. Denne overgangen er den sikreste i dag. Det er også meldt om helt greie forhold over Haukeli.Utover kvelden og natten julaften er det meldt enda dårligere vær. – Vi stålsetter oss for 1. juledag. Da er det meldt mye vind vestfra og inn mot kysten, noe som vil berøre alle fjellovergangene. Meteorologene har sagt at hvis man ikke må ut 1. juledag, så bør man holde seg inne. Vi er spent på vegne av dem som skal kjøre hjem over fjellet 1. juledag, og vil råde dem til kanskje å revurdere hjemreisedato. Meteorologisk institutt har også sendt ut OBS-varsel som gjelder for flere deler av landet. Vakthavende meteorolog ved Meteorologisk institutt, Kristen Gislefoss bekrefter at man bør prøve å styre unna fjellovergangene 1. juledag. – Det kan komme veldig sterke vinkast, så høyfjellsveiene egner seg ikke godt for trafikk i morgen. Men utendørs i lavlandet skal det ikke være noe problem å ferdes, sier Gislefoss til VG. Månedsvarsel: Julehilsen fra meteorologene Julaften ventes høy vannstand på strekningen Bodø-Harstad. Julaften meldes det liten storm utsatte steder og full storm nær Stad. I tillegg er det risiko for høy vannstand på strekningen Måløy-Kristiansund. Her har Meteorologisk institutt sendt ut OBS-varsel: Hordaland Julaften sørlig liten storm utsette steder. Minkende sent om ettermiddagen. Sogn og Fjordane Julaften sørlig liten storm utsatte steder, full storm på kysten i nord. Minkende sent om ettermiddagen. Risiko for høy vannstand på strekningen Måløy til Kristiansund, estimert til 40 – 60 cm over høyden oppgitt i tidevannstabellene. Møre og Romsdal Risiko for høy vannstand på strekningen Måløy til Kristiansund, estimert til 40 – 60 cm over høyden oppgitt i tidevannstabellene, er ventet julaften. Salten, Ofoten, Lofoten, Vesterålen og Sør-Troms Torsdag ventes risiko for høy vannstand, estimert 40 – 60 centimeter over høyden oppgitt i tidevannstabellene på strekningen Bodø-Harstad. Mer informasjon finnes på sehavniva. VG/NTB
Vind og nedbør gir vanskelige kjørefohold julaften. Enda verre blir det 1. juledag, advarer Statens vegvesen.